Nariadenie Rady (EHS) č. 3539/73
z 18. decembra 1973
o sadzbe dovozných ciel vyberaných za drobné zásielky neobchodného charakteru obsahujúce poľnohospodárske výrobky a tovary spadajúce do pôsobnosti nariadenia (EHS) č. 1059/69
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 43 a 235,
so zreteľom na Akt [1] pripojený k Zmluve o pristúpení nových členských štátov k Európskemu hospodárskemu spoločenstvu a Európskemu spoločenstvu pre atómovú energiu, podpísaný 22. januára 1972, najmä na jeho článok 62 ods. 1,
so zreteľom na návrh Komisie,
so zreteľom na stanovisko Európskeho parlamentu,
keďže oddiel II B predbežných ustanovení Spoločného colného sadzobníka, ktorý tvorí prílohu nariadenia Rady (EHS) č. 950/68 [2] z 28. júna 1968, naposledy zmeneného a doplneného nariadením (EHS) č. 2260/73; [3], stanovuje, že pokiaľ zainteresovaná osoba nepožiada o uplatnenie bežnej sadzby, vyberá sa za tovary v drobných zásielkach určených súkromným osobám paušálna sadzba valorického cla vo výške 10 % pod podmienkou, že ide o dovoz neobchodného charakteru;
keďže bez toho, aby boli ohrozené ciele spoločnej poľnohospodárskej politiky, je užitočné a možné vyberať podľa rovnakej metodiky všetky ostatné dovozné poplatky za poľnohospodárske výrobky, ako aj určité tovary spadajúce do pôsobnosti obchodných opatrení ustanovených v nariadení Rady (EHS) č. 1059/69 [4] z 28. mája 1969, ktorým sa stanovujú obchodné opatrenia uplatňované na určité tovary vznikajúce spracovaním poľnohospodárskych výrobkov, naposledy zmenenom a doplnenom nariadením (EHS) č. 1491/73 [5];
keďže pri rovnakej transakcii sa môže vybrať niekoľko rôznych poplatkov; keďže je nevyhnutné uplatňovať jednu paušálnu sadzbu na všetky tieto poplatky, aby systém paušálneho zdaňovania mohol splniť svoj účel,
PRIJALA TOTO NARIADENIE:
Článok 1
1. V prípade drobných zásielok neobchodného charakteru uvedených v oddieli II B (2) predbežných ustanovení Spoločného colného sadzobníka, ktorý tvorí prílohu nariadenia (EHS) č. 950/68, sa namiesto dovozných poplatkov stanovených v rámci spoločnej poľnohospodárskej politiky a poplatkov stanovených pre tovar, ktorý spadá do pôsobnosti nariadenia (EHS) č. 1059/69, vyberá paušálna sadzba uvedená v odseku 1 uvedeného oddielu II B.
2. Ak rovnaká transakcia podlieha niekoľkým rôznym poplatkom, vyberá sa za všetky tieto poplatky paušálna sadzba uvedená v odseku 1.
3. Odsek 1 sa však neuplatňuje, ak adresát zásielky požiada pred preclením uvedených výrobkov a tovarov, aby podliehali príslušným dovozným poplatkom.
Článok 2
Toto nariadenie nadobúda účinnosť dňom nasledujúcim po dni jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. decembra 1973.